
Στις εκδηλώσεις για την Ημέρα Μνήμης της Γενοκτονίας των Ελλήνων της Μικράς Ασίας ο Δήμαρχος Κιλκίς 
Ο Δήμαρχος Κιλκίς Δημήτρης Κυριακίδης απέτισε τον οφειλόμενο φόρο τιμής στους Έλληνες της μαρτυρικής ιωνικής γης, που εξοντώθηκαν από τα στίφη των Νεότουρκων και των τσετών βάσει προμελετημένου σχεδίου εκδίωξης και αφανισμού  των χριστιανικών πληθυσμών της περιοχής, συμμετέχοντας στην εκδήλωση για την Ημέρα Μνήμης της Γενοκτονίας των Ελλήνων της Μικράς Ασίας. 
Οι εκδηλώσεις περιλάμβαναν μνημόσυνο στον Ιερό Μητροπολιτικό Ναό Μεταμορφώσεως του Σωτήρος και επίκαιρη ομιλία για τη μικρασιατική τραγωδία από τη Διευθύντρια του 8ου Δημοτικού Σχολείου Κιλκίς Γεωργία Κοκκινάκη. Στο Ηρώο Πεσόντων του Δημοτικού Πάρκου – Κήπου, τελέσθηκε, στη συνέχεια, επιμνημόσυνη δέηση και η τελετή ολοκληρώθηκε με την κατάθεση στεφάνων, τη σιγή ενός λεπτού και την ανάκρουση του εθνικού μας ύμνου.
Στην εκδήλωση μνήμης, την οποία διοργάνωσε η Περιφερειακή Ενότητα Κιλκίς, από τον Δήμο Κιλκίς παρέστησαν ο Πρόεδρος του Δημοτικού Συμβουλίου Αναστάσιος Καζαντζίδης, η Αντιδήμαρχος Ελένη Πατλάκη και η Πρόεδρος της Δημοτικής Κοινότητας Κιλκίς Φεβρωνία Ιωαννίδου. 
